b'\n_START_ARTICLE_\nSekolah Kebangsaan Balun\n_START_SECTION_\nSejarah\n_START_PARAGRAPH_\nSejarah Sekolah Kebangsaan Balun bermula pada tahun 1925, apabila Ketua Kampung Datuk Ibrahim bersama \xe2\x80\x93 sama anak buahnya telah mendirikan sebuah surau atau madrasah ( dikenali sebagai Madrasah Tinggi ) dan sebuah sekolah. Tapak untuk membina sekolah ini adalah tanah kepunyaan Datuk Ibrahim sendiri ( atas nama anak lelakinya Wah b. Ibrahim ) . Sekolah yang dibina itu telah mendapat kelulusan Jabatan Pelajaran Perak pada tahun 1926 . Pada ketika kelas dimulakan , bilangan murid \xe2\x80\x93 muridnya ialah antara 30 \xe2\x80\x93 40 orang sahaja dengan seorang guru kampung ._NEWLINE_Pada tahun 1932 Datuk ketua kampung telah mencadangkan agar Sekolah Kampung Balun ini diserahkan kepada Kerajaan iaitu Pejabat Pelajaran Perak, Taiping. Pada 1 Oktober 1932 , pihak Jabatan Pelajaran telah menghantar seorang guru kerajaan sebagai Guru Besar. Beliau ialah Encik Abdul Aziz b. Ahmad lepasan MPSI Tanjung Malim . Memandangkan bilangan murid telah bertambah ramai , Kerajaan telah menghantar seorang guru penolong pada 25 Mac 1933._NEWLINE_Pada tahun 1934, Datuk Ibrahim telah menyerahkan tapak sekolah seluas 3 ekar 0 road 38 pole ini kepada pihak Pejabat Pelajaran Perak dan telah digezetkan mengikut gezet 3692 of 13.7.1934. Mukim Slim. Pada tahun 1939 seramai 5 orang guru yang berkhidmat di Sekolah Kebangsaan Balun ini. Seorang guru agama dihantar pada tahun 1942. Beliau ialah Ustaz Abu Shahid bin Yeop Shukor.Pada masa pemerintahan Jepun (1942 - 1945), sekolah ini juga telah dijadikan sebagai pusat latihan bahasa Jepun._NEWLINE_Pertama kalinya kelas darjah enam diadakan pada tahun 1955 dengan gurunya En. Buyung bin Kamat. Tetapi dengan arahan Pejabat Pelajaran Perak, kelas darjah enam itu telah dipindahkan ke Slim River bersama-sama dengan gurunya sekali. Walaupun begitu pada tahun 1966, kelas darjah enam itu dibuka semua dengan bilangan muridnya seramai 27 orang. Gurunya pula ialah En. Mohd. Dahalan bin Yaakob dan beliau menjadi guru besar Sekolah Kebangsaan Balun yang ke-10. Pelajaran bahasa inggeris telah mula diajar di sekolah ini pada tahun 1959 oleh gurunya En. Sarjit Singh Baidy.'